## Uredba o unutarnjem ustrojstvu Središnjeg državnog ureda za upravu

### NN 21/2009 (16.2.2009.), Uredba o unutarnjem ustrojstvu Središnjeg državnog ureda za upravu

VLADA REPUBLIKE HRVATSKE

461

Na temelju članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 12. veljače 2009. godine, donijela

UREDBU

O UNUTARNJEM USTROJSTVU SREDIŠNJEG DRŽAVNOG UREDA ZA UPRAVU

I. OPĆE ODREDBE

Članak 1.

Ovom Uredbom uređuje se unutarnje ustrojstvo Središnjeg državnog ureda za upravu (u daljnjem tekstu: Ured), nazivi unutarnjih ustrojstvenih jedinica i njihov djelokrug, način upravljanja tim jedinicama, okvirni broj državnih službenika i namještenika potrebnih za obavljanje poslova iz djelokruga Ureda, te druga pitanja od značaja za rad Ureda.

II. UNUTARNJE USTROJSTVO

Članak 2.

Za obavljanje poslova iz djelokruga Ureda, ustrojavaju se sljedeće unutarnje ustrojstvene jedinice:

1. Kabinet državnog tajnika

2. Sektor za financijske i opće poslove

3. Sektor za opću upravu

4. Sektor za građanska stanja

5. Sektor za službenički sustav

6. Centar za stručno osposobljavanje i usavršavanje službenika

7. Sektor za državnu upravu i Europsku uniju

8. Sektor za lokalnu i područnu (regionalnu) samoupravu

9. Sektor za ljudska prava

Samostalni odjeli:

10. Odjel upravne inspekcije

11. Odjel za unutarnju reviziju

12. Odjel za informatičke poslove

1. Kabinet državnog tajnika

Članak 3.

U Kabinetu državnog tajnika obavljaju se stručni i administrativni poslovi za državnog tajnika i njegove zamjenike, poslovi praćenja rada i komuniciranja s Vladom Republike Hrvatske, Hrvatskim saborom i njihovim radnim tijelima, protokolarni poslovi, poslovi u svezi odnosa sa sredstvima javnog priopćavanja, poslovi u svezi predstavki i pritužbi građana te drugi poslovi za službene potrebe državnog tajnika i njegovih zamjenika.

2. Sektor za financijske i opće poslove

Članak 4.

Sektor za financijske i opće poslove obavlja upravne i stručne poslove koji se odnose na izradu prijedloga državnog proračuna, izmjene i dopune državnog proračuna, preraspodjelu planiranih sredstava tijekom proračunske godine, izradu mjesečnih financijskih planova, donošenje godišnjeg dinamičkog plan izvršavanja državnog proračuna, obavlja administrativne poslove u svezi izvršavanja državnog proračuna, sastavlja, analizira i podnosi izvješća o trošenju proračunskih sredstava, unosi zahtjeve za isplatu proračunskih sredstava u sustav državne riznice, obavlja upravne i druge stručne poslove iz područja računovodstva, evidentira poslovne promjene, izrađuje propisana financijska, statistička i ostala izvješća sukladno zakonima i ostalim propisima, obavlja upravne i stručne poslove koji se odnose na nabavu te investicije u Uredu i uredima državne uprave u županijama, financijske poslove vezane uz projekte i programe strane pomoći, opće i kadrovske poslove, poslove upravljanja i razvoja ljudskih potencijala za Ured, poslove pisarnice, pomoćno-tehničke poslove za potrebe Ureda, administrativne poslove za Odbor za državnu službu, obavlja financijsko-planske i računovodstvene poslove za Odbor za državnu službu i Akademiju lokalne demokracije te obavlja i druge poslove u okviru svojeg djelokruga.

U Sektoru za financijske i opće poslove ustrojavaju se:

2.1. Odjel za financijske poslove

2.2. Odjel za kadrovske i opće poslove.

2.1. Odjel za financijske poslove

Članak 5.

Odjel za financijske poslove obavlja stručne poslove vezane za izradu i izvršavanje državnog proračuna za Ured i urede državne uprave u županijama; brine o zakonitoj primjeni materijalno-financijskih propisa; izrađuje nacrte financijskih planova i programa svih namjena i prati njihovo provođenje; obavlja poslove vezane za propise iz područja računovodstva; izrađuje propisana financijska izvješća; provodi knjiženje svih poslovnih događaja; analitički izrađuje kontni plan, obavlja obračun plaća i naknada zaposlenima i vodi blagajničko poslovanje; obavlja sve poslove vezane za implementaciju u sustav državne riznice za Ured i urede državne uprave u županijama, izrađuje procjene financijskih učinaka zakona, uredbi, strategija i ostalih propisa koje priprema Ured, te obavlja financijsko-planske i računovodstvene poslove, poslove nadzora i riznice za Odbor za državnu službu i Akademiju lokalne demokracije.

U Odjelu za financijske poslove ustrojavaju se:

2.1.1. Odsjek za plan i analizu

2.1.2. Odsjek za računovodstvo

2.1.3. Pododsjek za riznicu

2.1.1. Odsjek za plan i analizu

Članak 6.

Odsjek za plan i analizu prikuplja i analizira podatke o potrebnim sredstvima Ureda državne uprave u županijama, te izrađuje mjesečne financijske planove, predlaže preraspodjele proračunskih sredstava tijekom proračunske godine, analizira ostvarenje financijskih planova i sastavlja potrebna izvješća, kontrolira izvršenje državnog proračuna u odnosu na planirana sredstva, izrađuje stručne upute radi pravilnog rada korisnika razdjela Ureda, provodi postupak kontrole financijskog poslovanja korisnika razdjela Ureda kroz izradu konsolidiranih financijskih izvještaja za određena izvještajna razdoblja, obavlja financijsko-planske poslove za Odbor za državnu službu i Akademiju lokalne demokracije te obavlja i druge poslove u okviru svojeg djelokruga.

2.1.2. Odsjek za računovodstvo

Članak 7.

Odsjek za računovodstvo organizira, koordinira i prati izvršenje svih financijskih i računovodstvenih poslova sukladno zakonskim propisima, izvršava plaćanja za odobrene tekuće i kapitalne izdatke po pozicijama državnog proračuna, obavlja poslove obračuna plaća i naknada zaposlenima, vodi blagajničko poslovanje, kontira, knjiži i knjigovodstveno prati izvršenje primitaka i izdataka po pozicijama državnog proračuna, priprema i izrađuje periodične obračune, završni račun, konsolidira financijska izvješća, organizira godišnji popis imovine, obveza i potraživanja, vodi knjigovodstvo osnovnih sredstava, sitnog inventara i kancelarijskog materijala, obavlja računovodstvene poslove za Odbor za državnu službu i Akademiju lokalne demokracije te obavlja i druge poslove iz svojeg djelokruga.

2.1.3. Pododsjek za riznicu

Članak 8.

Pododsjek za riznicu prikuplja mjesečne zahtjeve ureda državne uprave u županijama za zaposlene, materijalne i kapitalne izdatke, te vrši kontrolu istih u suradnji s Financijskom agencijom. Unosi mjesečne financijske planove, rezervacije i izrađuje zahtjeve za plaćanje u sustavu riznice. Obavlja knjigovodstvene poslove za potrebe Ureda i ureda državne uprave u županijama te obavlja i druge poslove u okviru svojeg djelokruga.

2.2. Odjel za kadrovske i opće poslove

Članak 9.

Odjel za kadrovske i opće poslove obavlja upravne i stručne poslove koji se odnose na statusna i radno-pravna pitanja službenika i namještenika Ureda, poslove upravljanja i razvoja ljudskih potencijala za Ured, vodi osobni očevidnik državnih službenika i namještenika Ureda, obavlja poslove nabave, prijema i raspodjele opreme i materijala te vodi evidencije o tome, obavlja poslove prijema i otpreme pošte, arhiviranja, tekućeg održavanja zgrade, instalacija i uređaja, skrbi o urednom i pravilnom korištenju imovine i sredstava za rad, poslove u svezi korištenja i održavanja vozila, čišćenje i održavanje radnih prostorija i okoliša, te administrativne poslove za Odbor za državnu službu.

3. Sektor za opću upravu

Članak 10.

Sektor za opću upravu rješava upravne stvari prvostupanjskog postupka koje se odnose na izdavanje odobrenja za riječ »Hrvatska« u nazivu pravnih osoba, odobrenje za izradu pečata i žigova s grbom Republike Hrvatske, odobrenje grbova i zastava jedinicama lokalne samouprave, obavlja upravne i druge stručne poslove u svezi s provedbom propisa o općem upravnom postupku, uredskom poslovanju, propisa o sadržaju naziva tijela državne uprave, lokalne i mjesne samouprave, izrađuje nacrte prijedloga navedenih propisa te nadzire njihovu provedbu.

Sektor za opću upravu rješava u upravnim stvarima prvostupanjskog i drugostupanjskog postupka, te obavlja druge upravne i stručne poslove koji se odnose na registraciju stranih udruga, političkih stranaka, zaklada, fundacija, predstavništva stranih zaklada i fundacija, izrađuje nacrte prijedloga i nadzire provedbu propisa o udrugama, političkim strankama, pravu na pristup informacijama, pravnom položaju vjerskih zajednica, obavlja inspekcijski nadzor nad radom zaklada i fundacija, vodi registre o stranim udrugama, političkim strankama, zakladama, fundacijama, predstavništvima stranih zaklada i fundacija, te daje stručna mišljenja i objašnjenja o provedbi propisa iz svojeg djelokruga.

Sektor za opću upravu obavlja i poslove rješavanja u upravnim stvarima i druge upravne i stručne poslove za koje propisima nije utvrđena stvarna nadležnost kojeg drugog središnjeg tijela državne uprave, te obavlja poslove koji nisu u djelokrugu drugih unutarnjih ustrojstvenih jedinica Ureda.

U Sektoru za opću upravu ustrojavaju se:

3.1. Odjel za upravni postupak i uredsko poslovanje

3.2. Odjel za političke stranke, zaklade, udruge i vjerske zajednice.

3.1. Odjel za upravni postupak i uredsko poslovanje

Članak 11.

Odjel za upravni postupak i uredsko poslovanje obavlja upravne i druge stručne poslove te daje stručna mišljenja i objašnjenja u vezi s provedbom propisa o općem upravnom postupku i uredskom poslovanju, o sadržaju naziva tijela državne uprave, lokalne, područne (regionalne) i mjesne samouprave, te propisa o pravu na pristup informacijama, izrađuje nacrte prijedloga propisa, kao i stručna mišljenja po zahtjevu Vlade Republike Hrvatske, obavlja nadzor nad provođenjem propisa iz svojeg djelokruga, obavlja poslove prvostupanjskog postupka koji se odnose na izdavanje odobrenja za riječ »Hrvatska« u nazivu pravnih osoba, odobrenja za izradu pečata i žigova s grbom Republike Hrvatske, odobrenja grbova i zastava jedinicama lokalne i područne (regionalne) samouprave, te obavlja poslove koji nisu u djelokrugu drugih unutarnjih ustrojstvenih jedinica Ureda.

3.2. Odjel za političke stranke, zaklade, udruge i vjerske zajednice

Članak 12.

Odjel za političke stranke, zaklade, udruge i vjerske zajednice rješava u upravnim stvarima prvostupanjskog postupka te obavlja upravne i druge stručne poslove koje se odnose na registraciju političkih stranaka, vjerskih zajednica i organizacijskih oblika vjerskih zajednica, zaklada, fundacija, predstavništva stranih zaklada i fundacija, stranih udruga, obavlja poslove drugostupanjskog postupka i poslove nadzora u vezi s provedbom propisa o udrugama, političkim strankama, pravnom položaju vjerskih zajednica, obavlja inspekcijski nadzor nad radom zaklada i fundacija, vodi registre (evidencije) o političkim strankama, ustrojstvenim oblicima političkih stranaka, vjerskim zajednicama i organizacijskim oblicima vjerskih zajednica, pravnim osobama Katoličke Crkve u Republici Hrvatskoj, zakladama, fundacijama, predstavništvima stranih zaklada i fundacija i stranim udrugama, izrađuje nacrte prijedloga propisa te daje stručna mišljenja i objašnjenja o provedbi propisa iz svojeg djelokruga.

4. Sektor za građanska stanja

Članak 13.

Sektor za građanska stanja obavlja upravne i druge stručne poslove koji se odnose na državne matice; popise birača; promjene osobnog imena; nadzor na pravilnom primjenom propisa i pravodobnim izvršavanjem obveza prema diplomatskim misijama i konzularnim uredima Republike Hrvatske u inozemstvu; predlaže mjere za poboljšanje ustrojstva i načina vođenja postojećih evidencija; vodi postupak po zahtjevima za dostavu i korištenje osobnih podataka drugih korisnika i evidenciju o osobnim podacima danim na korištenje sukladno Zakonu o zaštiti podataka; izrađuje nacrte prijedloga propisa i daje stručna mišljenja i objašnjenja o provedbi propisa iz svojeg djelokruga; obavlja poslove za Međunarodnu komisiju za građanska stanja (CIEC) te druge poslove u okviru svojega djelokruga.

U Sektoru za građanska stanja ustrojavaju se:

4.1. Odjel za državne matice

4.2. Odjel za popise birača.

4.1. Odjel za državne matice

Članak 14.

Odjel za državne matice obavlja upravne i druge stručne poslove koji se odnose na provedbu drugostupanjskog upravnog postupka u upravnim stvarima koje se odnose na promjene osobnog imena i upise u državne matice; verifikaciju upisa u drugi primjerak državnih matica u središnjoj bazi podataka; obavlja nadzor nad pravilnom primjenom propisa i pravodobnim izvršavanjem obveza prema diplomatskim misijama i konzularnim uredima Republike Hrvatske; utvrđuje pravnu utemeljenost upisa u državne matice činjenica iz osobnih stanja građana nastalih u inozemstvu i prosljeđuje upise iz inozemstva nadležnim matičnim uredima u Republici Hrvatskoj, pribavlja isprave za inozemstvo; obavlja poslove koji se odnose na povrat crkvenih knjiga; izrađuje naputke za primjenu međunarodnih sporazuma i konvencija iz oblasti građanskih stanja; organizira stručne seminare i izrađuje materijale za provedbu stručnih seminara; predlaže i izrađuje ustroj matičnih ureda i matičnih područja i o tome vodi evidenciju; obavlja poslove za Međunarodnu komisiju za građanska stanja (CIEC) te obavlja druge poslove u okviru svojeg djelokruga.

4.2. Odjel za popise birača

Članak 15.

Odjel za popise birača obavlja upravne i druge stručne poslove koji se odnose na popise birača; poštivanje zakonskih rokova i obveza u vrijeme raspisivanja izbora; obavlja nadzor nad vođenjem evidencije popisa birača; koordinira obavljanje prethodne registracije u diplomatskim misijama i konzularnim uredima Republike Hrvatske u inozemstvu; kontrolira i uparuje brojčane podatke, izrađuje analize i izrađuje razne prikaze struktura i vrste birača sukladno izbornim zakonima te po uputama Državnog izbornog povjerenstva obavlja dodatne radnje; vodi postupak po zahtjevima za dostavu i korištenje osobnih podataka drugih korisnika i evidenciju o osobnim podacima danim na korištenje sukladno Zakonu o zaštiti podataka; vodi evidencije u okviru djelokruga Sektora, izrađuje statističke analize i grafičke prikaze podataka o osobnom stanju građana; predlaže mjere za poboljšanje ustrojstva i načina vođenja postojećih evidencija, a posebice informatičkim pomagalima; obavlja nadzor nad izdavanjem isprava pomoću tih pomagala te obavlja druge poslove u okviru svojeg djelokruga.

5. Sektor za službenički sustav

Članak 16.

Sektor za službenički sustav obavlja upravne i stručne poslove koji se odnose na pravna pitanja službeničkog sustava, sustav plaća državnih i lokalnih službenika, kolektivno pregovaranje sa sindikatima državnih službi, izradu nacrta prijedloga zakona i drugih propisa iz područja službeničkih odnosa te davanje stručnih mišljenja i objašnjenja o pitanjima njihove provedbe, obavlja stručne i administrativne poslove za potrebe Službeničkog suda u Zagrebu i Višeg službeničkog suda, za Zajedničku komisiju za tumačenje odredaba i praćenje primjene Kolektivnog ugovora za državne službenike i namještenike.

Sektor za Službenički sustav obavlja upravne i stručne poslove koji se odnose na upravljanje i razvoj ljudskih potencijala u državnoj službi, izradu planova prijma u državnu službu u suradnji s Ministarstvom financija, pružanje stručne pomoći državnim tijelima u provedbi postupka prijma u državnu službu te sudjelovanje u postupku odabira kandidata za prijam u državnu službu, odnosno izbor kandidata u postupku provedbe internog oglasa, analizu potreba za izobrazbom državnih službenika, planiranje izobrazbe državnih službenika, odobravanje programa studijskog dopusta za osposobljavanje i usavršavanje državnih službenika, obavljanje poslova upravljanja i razvoja ljudskih potencijala za državna tijela s manje od 50 zaposlenih te vođenje središnjeg popisa državnih službenika i namještenika.

U Sektoru za službenički sustav ustrojavaju se:

5.1. Odjel za pravna pitanja službeničkog sustava

5.2. Odjel za ljudske potencijale u državnoj službi.

5.1. Odjel za pravna pitanja službeničkog sustava

Članak 17.

Odjel za pravna pitanja službeničkog sustava obavlja upravne i stručne poslove koji se odnose na radno-pravna pitanja državnih službenika i namještenika te službenika i namještenika u upravnim odjelima i službama jedinica lokalne i područne (regionalne) samouprave, sustav plaća državnih i lokalnih službenika i namještenika, davanje prethodne suglasnosti na pravilnike o unutarnjem redu državnih tijela, nadzor nad zakonitošću rješenja državnih tijela o prijmu u državnu službu, rasporedu na radno mjesto, premještaju, stavljanju na raspolaganje i prestanku državne službe, davanje prethodne suglasnosti za prijam u državnu službu osobe koja je strani državljanin ili osobe bez državljanstva, sudjelovanje u kolektivnom pregovaranju sa sindikatima državnih službi, praćenje stanja i predlaganje mjera za unaprjeđenje službeničkog sustava, izradu nacrta prijedloga zakona i drugih propisa iz područja službeničkih odnosa, davanje stručnih mišljenja i objašnjenja o pitanjima provedbe zakona i drugih propisa iz područja službeničkih odnosa, provođenje upravnog nadzora u području službeničkih odnosa, stručne i administrativne poslove za potrebe Službeničkog suda u Zagrebu i Višeg službeničkog suda, za Zajedničku komisiju za tumačenje odredaba i praćenje primjene Kolektivnog ugovora za državne službenike i namještenike, te obavlja i druge poslove koji se odnose na pravna pitanja službeničkog sustava.

5.2. Odjel za ljudske potencijale u državnoj službi

Članak 18.

Odjel za ljudske potencijale u državnoj službi obavlja upravne i stručne poslove koji se odnose na izradu strateških dokumenata, nadzor, praćenje stanja te predlaganje mjera i planova za unapređenje upravljanja i razvoja ljudskih potencijala u državnoj službi; savjetovanje, pružanje pomoći i usmjeravanje unutarnjih ustrojstvenih jedinica za upravljanje i razvoj ljudskih potencijala u državnim tijelima u vezi s primjenom sustava planiranja, zapošljavanja, ocjenjivanja rada i učinkovitosti, napredovanja, analize i izrade opisa poslova radnih mjesta, uvođenja u rad novoprimljenih državnih službenika (vježbenika i osoba s radnim iskustvom), razvojem kompetencija, odobravanjem programa studijskog dopusta, te procjenom i analizom potreba za izobrazbom i razvojem programa izobrazbe; pripremu prijedloga planova (kratkoročnih, srednjoročnih i dugoročnih) za zapošljavanje u državnoj službi; sudjelovanje u postupku odabira kandidata; vođenje središnjeg popisa državnih službenika i namještenika; odobravanje programa studijskog dopusta za osposobljavanje i usavršavanje; obavljanje poslova upravljanja i razvoja ljudskih potencijala za državna tijela s manje od 50 zaposlenih te obavlja i druge poslove koji se odnose na upravljanje i razvoj ljudskih potencijala u državnoj službi.

U Odjelu za ljudske potencijale u državnoj službi ustrojavaju se:

5.2.1. Odsjek za upravljanje ljudskim potencijalima u državnoj službi

5.2.2. Odsjek za razvoj ljudskih potencijala u državnoj službi.

5.2.1. Odsjek za upravljanje ljudskim potencijalima u državnoj službi

Članak 19.

Odsjek za upravljanje ljudskim potencijalima u državnoj službi obavlja upravne i stručne poslove koji se odnose na izradu strateških dokumenata, nadzor, praćenje stanja te predlaganje mjera i planova za unapređenje upravljanja ljudskim potencijalima u državnoj službi; savjetovanje i usmjeravanje unutarnjih ustrojstvenih jedinica za upravljanje ljudskim potencijalima u državnim tijelima u vezi s primjenom sustava planiranja, zapošljavanja, ocjenjivanja rada i učinkovitosti državnih službenika, napredovanja, analize i izrade opisa poslova radnih mjesta; pripremu prijedloga planova (kratkoročnih, srednjoročnih i dugoročnih) za zapošljavanje u državnoj službi; sudjelovanje u postupku odabira kandidata za državnu službu; vođenje središnjeg popisa državnih službenika i namještenika; obavljanje poslova upravljanja ljudskim potencijalima za državna tijela s manje od 50 zaposlenih te obavlja i druge poslove koji se odnose na upravljanje ljudskim potencijalima u državnoj službi.

5.2.2. Odsjek za razvoj ljudskih potencijala u državnoj službi

Članak 20.

Odsjek za razvoj ljudskih potencijala u državnoj službi obavlja upravne i druge stručne poslove koji se odnose na razvoj ljudskih potencijala u državnoj službi; izradu strateških dokumenata, nadzor, praćenje stanja te predlaganje mjera i planova za unapređenje razvoja ljudskih potencijala; savjetovanje, pružanje pomoći i usmjeravanje unutarnjih ustrojstvenih jedinica za razvoj ljudskih potencijala u državnim tijelima u vezi s uvođenjem u rad novoprimljenih službenika (vježbenika i osoba s radnim iskustvom), razvojem kompetencija, te procjenom i analizom potreba za izobrazbom i razvojem programa izobrazbe; provedbu detaljnih analiza i procjena potreba za izobrazbom u državnoj službi; odobravanje programa studijskog dopusta za osposobljavanje i usavršavanje; obavljanje poslova razvoja ljudskih potencijala za državna tijela s manje od 50 zaposlenih te obavlja i druge poslove koji se odnose na razvoj ljudskih potencijala u državnoj službi.

6. Centar za stručno osposobljavanje i usavršavanje službenika

Članak 21.

Centar za stručno osposobljavanje i usavršavanje službenika je sektor koji obavlja upravne i druge stručne poslove koji se odnose na izobrazbu državnih službenika i namještenika, kao i službenika u tijelima područne (regionalne) i lokalne samouprave i pravnim osobama s javnim ovlastima; izradu godišnjih planova izobrazbe; osmišljavanje i izradu modula izobrazbe; planiranje i organizaciju provedbe te provedbu općih programa izobrazbe putem raznih oblika izobrazbe (stručni seminari, tečajevi, radionice i sl.); suradnju s domaćim i inozemnim institucijama i tijelima koja provode izobrazbu; provođenje ocjenjivanja programa izobrazbe provedenih ili organiziranih od strane Centra, vođenje baze podataka o programima izobrazbe i polaznicima; kontrolu troškova izobrazbe i osiguravanje da se ona izvodi unutar raspoloživih financijskih sredstava; osnivanje, opremanje i vođenje stručne knjižnice s nastavnim materijalima i publikacijama; izdavanje stručnih publikacija vezanih uz izobrazbu; organizaciju državnih stručnih ispita državnih službenika, kao i službenika u tijelima područne (regionalne) i lokalne samouprave i pravnim osobama s javnim ovlastima; provedbu seminara za polaganje državnih stručnih ispita; vođenje evidencije o položenim državnim ispitima u državnoj službi; izdavanje stručnih publikacija vezanih uz izobrazbu, publikacija za polaganje državnoga stručnog ispita i ostalih publikacija iz djelokruga Sektora; obavlja administrativne i stručne poslove za Državnu ispitnu komisiju, te obavlja i druge poslove u okviru svojeg djelokruga.

U Centru za stručno osposobljavanje i usavršavanje službenika ustrojavaju se:

6.1. Odjel za razvoj programa izobrazbe

6.2. Odjel za organizaciju provedbe izobrazbe

6.3. Odjel za državni stručni ispit.

6.1. Odjel za razvoj programa izobrazbe

Članak 22.

Odjel za razvoj programa izobrazbe obavlja upravne i druge stručne poslove koji se odnose na izobrazbu državnih službenika i namještenika, kao i službenika i namještenika u tijelima područne (regionalne) i lokalne samouprave i pravnim osobama s javnim ovlastima; izradu godišnjih planova izobrazbe na osnovi prepoznatih potreba za izobrazbom; osmišljavanje i izradu konkretnih modula izobrazbe koji zadovoljavaju prepoznate potrebe za izobrazbom; planiranje i organizaciju provedbe; pomoć u planiranju, organiziranju i provedbi specifične izobrazbe drugim državnim tijelima, jedinicama područne (regionalne) i lokalne samouprave i pravnim osobama s javnim ovlastima (npr. pronalaženje odgovarajućih predavača ili sudjelovanje u izradi tečajeva i pomoć u izvedbi izobrazbe) te sudjelovanje u provedbi te izobrazbe (npr. pomoć u nastavi, izvedba modula); provođenje ocjenjivanja programa izobrazbe provedenih ili organiziranih od strane Centra, obavljanje postupka izbora službenika koji će pohađati program izobrazbe za dobivanje statusa trenera u Centru odnosno drugim državnim tijelima, osmišljavanje, organiziranje i provođenje programa izobrazbe službenika koji se pripremaju za trenere državnih službenika i namještenika, kao i službenika i namještenika u tijelima područne (regionalne) i lokalne samouprave i pravnim osobama s javnim ovlastima u Centru odnosno drugim državnim tijelima, održavanje kontakta s predavačima (iz državne službe ili izvan nje) osiguravajući i olakšavajući njihovo sudjelovanje u programima izobrazbe, pregovaranje s njima radi provođenja programa te obavlja i druge poslove koji se odnose na razvoj programa izobrazbe.

6.2. Odjel za organizaciju provedbe izobrazbe

Članak 23.

Odjel za organizaciju provedbe izobrazbe obavlja upravne i druge stručne poslove koji se odnose na organizaciju provedbe izobrazbe u Centru; provedbu općih programa izobrazbe putem raznih oblika izobrazbe (stručni seminari, tečajevi, radionice i sl.); informiranje svih državnih tijela o raspoloživim programima izobrazbe kao i uvjetima za njihovo pohađanje; suradnju i koordinaciju aktivnosti izobrazbe s domaćim i inozemnim institucijama i tijelima koja provode izobrazbu državnih službenika i namještenika, kao i službenika i namještenika u tijelima područne (regionalne) i lokalne samouprave i pravnim osobama s javnim ovlastima; vođenje baze podataka o svim programima izobrazbe koje provodi ili organizira Centar (čiji su sastavni dio i podaci o predavačima i polaznicima); kontrolu troškova izobrazbe i osiguravanje da se ona izvodi unutar raspoloživih financijskih sredstava; osnivanje, opremanje i vođenje stručne knjižnice s nastavnim materijalima i publikacijama; izdavanje stručnih publikacija vezanih uz izobrazbu te obavlja i druge poslove koji se odnose na organizaciju provedbe izobrazbe.

6.3. Odjel za državni stručni ispit

Članak 24.

Odjel za državni stručni ispit obavlja upravne i druge stručne poslove koji se odnose na organizaciju državnih stručnih ispita državnih službenika, kao i službenika u tijelima područne (regionalne) i lokalne samouprave i pravnim osobama s javnim ovlastima, provodi pripremne seminare za polaganje državnih stručnih ispita, surađuje s drugim tijelima državne uprave i tijelima lokalne i područne (regionalne) samouprave i pravnim osobama s javnim ovlastima u svezi planiranja provedbe državnih stručnih ispita, obavlja administrativne i stručne poslove za Državnu ispitnu komisiju, vodi evidenciju o položenim državnim ispitima u državnoj službi, izdaje stručne publikacije za polaganje državnoga stručnog ispita te ostale publikacije iz djelokruga Odjela.

7. Sektor za državnu upravu i Europsku uniju

Članak 25.

Sektor za državnu upravu i Europsku uniju obavlja upravne i stručne poslove koji se odnose na sustav i ustrojstvo državne uprave; unutarnje ustrojstvo tijela državne uprave; izborni sustav na državnoj razini; financiranje političkih stranaka; Izradu nacrta prijedloga zakona i drugih propisa koji se odnose na sustav i ustrojstvo državne uprave, financiranje političkih stranaka i izborni sustav na državnoj razini, davanje stručnih mišljenja i objašnjenja o načinu njihove provedbe; izradu nacrta prijedloga Zakona koji se odnosi na zaštitu osobnih podataka u suradnji s Agencijom za zaštitu osobnih podataka; provođenje upravnog nadzora u području sustava i ustrojstva državne uprave; izradu prijedloga strateških dokumenata i nacionalnih programa pridruživanja koji se odnose na reformu državne uprave; praćenje provedbe mjera u reformi državne uprave i ispunjavanju političkih kriterija za članstvo u Europskoj uniji u okviru djelokruga Ureda; izradu izvješća i stručnih materijala o napretku u reformi državne uprave; koordinira planiranje korištenja sredstava strane pomoći te koordinira pripremu projektnih dokumentacija za projekte koji se financiraju iz fondova Europske unije i drugih izvora strane pomoći; obavlja poslove prevođenja za Ured, poslove tajništva za Nacionalno vijeće za modernizaciju državne uprave, te obavlja i druge poslove u okviru svojeg djelokruga.

U Sektoru za državnu upravu i Europsku uniju ustrojavaju se:

7.1. Odjel za sustav i ustrojstvo državne uprave

7.2. Odjel za modernizaciju državne uprave i Europsku uniju.

7.1. Odjel za sustav i ustrojstvo državne uprave

Članak 26.

Odjel za sustav i ustrojstvo državne uprave obavlja upravne i stručne poslove koji se odnose na sustav i ustrojstvo državne uprave; izborni sustav na državnoj razini; financiranje političkih stranaka, nezavisnih lista i kandidata; zajednička načela za unutarnje ustrojstvo tijela državne uprave, racionalnost i svrhovitost unutarnjeg ustrojstva, pružanje stručne pomoći središnjim tijelima državne uprave pri izradi prijedloge propisa kojima se uređuje njihovo unutarnje ustrojstvo, te davanje mišljenja na iste; izradu prijedloga propisa o unutarnjem ustrojstvu Ureda i ureda državne uprave u županijama; praćenje stanja i predlaganje mjera za unaprjeđenje sustava i ustrojstva državne uprave, financiranja političkih stranaka i izbornog sustava u djelokrugu Odjela; Izradu nacrta prijedloga zakona i drugih propisa koji se odnose na sustav i ustrojstvo državne uprave, financiranje političkih stranaka i izborni sustav u djelokrugu Odjela, davanje stručnih mišljenja i objašnjenja o načinu njihove provedbe; izradu nacrta prijedloga Zakona koji se odnosi na zaštitu osobnih podataka u suradnji s Agencijom za zaštitu osobnih podataka; provođenje upravnog nadzora u području sustava i ustrojstva državne uprave; prati i predlaže usklađivanje propisa iz djelokruga Odjela sa standardima i praksom Europske unije te obavlja i druge poslove u okviru svojeg djelokruga.

7.2. Odjel za modernizaciju državne uprave i Europsku uniju

Članak 27.

Odjel za modernizaciju državne uprave i Europsku uniju koordinira i obavlja poslove u svezi s procesom pridruživanja Republike Hrvatske Europskoj uniji na području reforme državne uprave; u suradnji s drugih ustrojstvenim jedinicama Ureda izrađuje prijedloge strateških dokumenata o reformi državne uprave u okviru djelokruga Ureda, te nacionalnih programa pridruživanja u dijelu koji se odnose na reformu državne uprave; prati međunarodna izvješća o napretku u odnosu na pitanja iz djelokruga Ureda te predlaže planiranje provedbe potrebnih mjera; provodi, koordinira i prati provedbu mjera u reformi državne uprave i ispunjavanju političkih kriterija za članstvo u Europskoj uniji u okviru djelokruga Ureda; izrađuje izvješća o napretku u ispunjavanju političkih kriterija u okviru djelokruga Ureda; priprema izvješća i stručne materijale o napretku u reformi državne uprave za potrebe Vlade Republike Hrvatske, drugih središnjih tijela državne uprave, te u suradnji s Ministarstvom vanjskih poslova i europskih integracija za Europsku komisiju, Odbor za stabilizaciju i pridruživanje, Vijeće za stabilizaciju i pridruživanje i druga tijela; surađuje sa Delegacijom Europske Komisije u području reforme državne uprave; koordinira planiranje korištenja sredstava strane pomoći te koordinira pripremu projektnih dokumentacija za projekte koji se financiraju iz fondova Europske unije i drugih izvora strane pomoći, prati provedbu programa i projekata strane pomoći i u suradnji s drugim ustrojstvenim jedinicama ureda izrađuje potrebna izvješća o njihovoj provedbi, vodi evidenciju o programima strane pomoći; obavlja poslove prevođenja za Ured, poslove tajništva za Nacionalno vijeće za vrednovanje modernizacije državne uprave, te obavlja i druge poslove u okviru svojeg djelokruga.

8. Sektor za lokalnu i područnu (regionalnu) samoupravu

Članak 28.

Sektor za lokalnu i područnu (regionalnu) samoupravu obavlja upravne i stručne poslove koji se odnose na sustav i ustrojstvo lokalne i područne (regionalne) samouprave; izborni sustav na lokalnoj i područnoj (regionalnoj) razini; područni ustroj na lokalnoj i područnoj (regionalnoj) razini; provedbu referenduma i drugih oblika osobnog izjašnjavanja građana na lokalnoj i područnoj (regionalnoj) razini; decentralizaciju; upravni nadzor nad radom i aktima jedinica lokalne i područne (regionalne) samouprave; izradu analiza, izvješća, evidencija i prijedloga strategija; izradu podnesaka u predmetima koji se vode pred Upravnim i Ustavnim sudom Republike Hrvatske; izradu stručnih mišljenja i odgovora za primjenu zakona i drugih propisa; ostvarivanje suradnje s međunarodnim organizacijama, integracijama i institucijama iz oblasti lokalne i područne (regionalne) samouprave i sudjelovanje u radu njihovih tijela; izradu nacrta prijedloga zakona u okviru djelokrug Sektora, kao i izradu nacrta prijedloga zakona o potvrđivanju dvostranih i mnogostranih međunarodnih ugovora, izradu nacrta prijedloga zakona za primjenu direktiva Europske unije iz područje lokalne i područne (regionalne) samouprave; organizaciju i pripremu stručne dokumentacije za međunarodne skupove i konferencije iz djelokruga Sektora; nadzor nad sporazumima o prekograničnoj suradnji jedinica lokalne i područne (regionalne) samouprave Republike Hrvatske i drugih zemalja i vođenje zbirke tih sporazuma; suradnju s udrugama lokalnih i područnih (regionalnih) jedinica te obavlja i druge poslove u okviru svojeg djelokruga.

U Sektoru za lokalnu i područnu (regionalnu) samoupravu ustrojavaju se:

8.1. Odjel za razvoj i nadzor lokalne i područne (regionalne) samouprave,

8.2. Odjel za suradnju s međunarodnim organizacijama i integracijama i prekograničnu suradnju.

8.1. Odjel za razvoj i nadzor lokalne i područne (regionalne) samouprave

Članak 29.

Odjel za razvoj i nadzor lokalne i područne (regionalne) samouprave obavlja upravne i stručne poslove koji se odnose na izradu nacrta prijedloga zakona koji se odnose na sustav i ustrojstvo lokalne i područne (regionalne) samouprave, djelokrug njihovih tijela, područni ustroj; izbore izvršnog i predstavničkog tijela jedinica lokalne i područne (regionalne) samouprave; praćenje stanja i predlaganje mjera za unapređenje sustava lokalne i područne (regionalne) samouprave; izradu periodičnih izviješća i analiza, izradu nacrta prijedloga strateških dokumenata iz djelokruga Odjela; izradu prijedloga odluka za raspisivanje redovitih i prijevremenih izbora za izvršno i predstavničko tijelo jedinica lokalne i područne (regionalne) samouprave, kao i prijedloga odluka iz djelokruga Odjela koje na temelju zakona Ured predlaže Vladi Republike Hrvatske; provedbu upravnog nadzor nad primjenom zakona i drugih propisa u odnosu na ustroj, djelokrug, područni ustroj, izborni sustav lokalne i područne (regionalne) samouprave te način rada tijela jedinica lokalne i područne (regionalne) samouprave; izradu stručnih mišljenja i odgovora na tužbe, odnosno zahtjeve za zaštitu zakonitosti podnijete Upravnom sudu Republike Hrvatske, te odgovora na zahtjeve za ispitivanje ustavnosti i zakonitosti podnijetih Ustavnom sudu Republike Hrvatske u okviru djelokruga Odjela; izrada mišljenja o usklađenosti drugih propisa s propisima iz područja lokalne i područne (regionalne) samouprave; suradnju s drugim tijelima državne uprave i davanje mišljenja drugim tijelima iz djelokruga Odjela, suradnju s udrugama jedinica lokalne i područne (regionalne) samouprave te obavlja i druge poslove u okviru svojeg djelokruga.

8.2. Odjel za suradnju s međunarodnim organizacijama i integracijama i prekograničnu suradnju

Članak 30.

Odjel za suradnju s međunarodnim organizacijama, integracijama i prekograničnu suradnju obavlja upravne i stručne poslove koji se odnose na suradnju s međunarodnim organizacijama i integracijama u području lokalne i područne (regionalne) samouprave; suradnju s Vijećem Europe, izradu prijedloga odgovora na upitnike i stručnih mišljenja na nacrte konvencija, rezolucija i preporuka i druge dokumente dostavljene iz Vijeće Europe; pripremu stručnih materijala za međunarodne skupove i konferencije; izradu nacrta prijedloga zakona o potvrđivanju dvostranih i mnogostranih međunarodnih ugovora; izradu nacrta prijedloga zakona za primjenu direktiva Europske unije iz područje lokalne i područne (regionalne) samouprave; praćenje i davanje prijedloga za usklađenje propisa sa standardima i praksom Europske unije iz područja lokalne i područne (regionalne) samouprave; obavlja nadzor zakonitosti sporazuma o međunarodnoj i prekograničnoj suradnji sklopljenih između lokalnih i područnih (regionalnih) jedinica Republike Hrvatske i teritorijalnih jedinica drugih zemalja i vodi njihovu zbirku; surađuje s Delegacijom Republike Hrvatske u Kongresu lokalnih i regionalnih vlasti Vijeća Europe; daje mišljenja drugim tijelima državne uprave o pitanjima međunarodne suradnje jedinica lokalne i područne (regionalne) samouprave iz djelokruga Odjela te obavlja i druge poslove u okviru svojeg djelokruga.

9. Sektor za ljudska prava

Članak 31.

Sektor za ljudska prava obavlja stručne poslove koji se odnose na primjenu etičkih načela u javnoj upravi u odnosu na osobno ponašanje službenika i namještenika, mogući sukob interesa, primanje darova i moguće koruptivno i drugo neetičko ponašanje službenika i namještenika; suradnju s nadležnim državnim tijelima u pitanjima iz svojeg djelokruga; zaprimanje prijava i pritužbi o kršenju načela etičkog postupanja u javnoj upravi putem otvorenog telefona i na drugi način, njihovo upućivanje nadležnim tijelima i praćenje njihovog rješavanja; vođenje evidencije o zaprimljenim prijavama i pritužbama i o njihovom rješavanju; surađuje u izradi propisa i poduzima mjere u cilju zaštite službenika i namještenika koji ukazuju na korupciju; izrađuje smjernica o primjeni profesionalne etike u javnoj upravi; potiče programa etičke edukacije te sudjeluje u njihovoj izradi i provođenju.

Sektor za ljudska prava obavlja upravne i stručne poslove koji se odnose na manjinske izbore; izbore za vijeća i predstavnike nacionalnih manjina; nadzor nad statutima jedinica lokalne i područne (regionalne) samouprave u dijelu koji se odnosi na manjinska prava; registraciju vijeća i predstavnika nacionalnih manjina; zapošljavanje pripadnika nacionalnih manjina u tijelima državne uprave i jedinicama lokalne i područne (regionalne) samouprave, te obavlja druge poslove u okviru svojeg djelokruga.

U Sektoru za ljudska prava ustrojavaju se:

9.1. Odjel za etiku

9.2. Odjel za nacionalne manjine.

9.1. Odjel za etiku

Članak 32.

Odjel za etiku obavlja stručne poslove koji se odnose na primjenu etičkih načela u javnoj upravi, u odnosu na osobno ponašanje službenika i namještenika, mogući sukob interesa, primanje darova i moguće koruptivno i drugo neetičko ponašanje službenika i namještenika. Surađuje s nadležnim državnim tijelima u pitanjima koja se odnose na sprječavanje i suzbijanje mogućeg sukoba interesa, nezakonitog primanja darova, mogućeg koruptivnog i drugog neetičkog postupanja službenika i namještenika.

Putem otvorenog telefona i na drugi način zaprima prijave i pritužbe građana i drugih stranaka, kao i službenika i namještenika u svezi saznanja o kršenju načela etičkog postupanja u javnoj upravi, te ih upućuje nadležnim tijelima i prati njihovo rješavanje; vodi evidenciju o zaprimljenim prijavama i pritužbama i o njihovom rješavanju.

Daje savjete i mišljenja službenicima i namještenicima u svezi pitanja izbjegavanja sukoba interesa, koruptivnog i drugog neetičkog postupanja, te daje mišljenja građanima i drugim strankama o tome da li određeno postupanje predstavlja sukob interesa, koruptivno ili drugo neetičko postupanje. Surađuje u izradi propisa i poduzima mjere u cilju zaštite službenika i namještenika koji ukazuju na korupciju.

Odjel potiče programe etičke edukacije; u suradnji sa Centrom za stručno usavršavanje i osposobljavanje službenika, izrađuje smjernice o primjeni profesionalne etike u javnoj upravi i sudjeluje u izradi programa i provođenju etičke edukacije službenika i namještenika.

9.2. Odjel za nacionalne manjine

Članak 33.

Odjel za nacionalne manjine obavlja upravne i stručne poslove koji se odnose na manjinske izbore; izbore za vijeća i predstavnike nacionalnih manjina; nadzor nad statutima jedinica lokalne i područne (regionalne) samouprave u dijelu koji se odnosi na manjinska prava; registraciju vijeća i predstavnika nacionalnih manjina; zapošljavanje pripadnika nacionalnih manjina u tijelima državne uprave i jedinicama lokalne i područne (regionalne) samouprave.

10. Odjel upravne inspekcije

Članak 34.

Odjel upravne inspekcije obavlja poslove upravne inspekcije u primjeni zakona i drugih propisa o ustrojstvu, djelokrugu i načinu rada tijela državne uprave i drugih državnih tijela, tijela jedinica lokalne samouprave i jedinica područne (regionalne) samouprave; nadzor u provedbi zakona i drugih propisa o državnim službenicima i namještenicima, o službenicima i namještenicima u tijelima jedinica lokalne i područne (regionalne) samouprave; nadzor u provedbi općeg upravnog postupka, posebnih postupaka te uredskog poslovanja u tijelima državne uprave i tijelima jedinica lokalne i područne (regionalne) samouprave i pravnih osoba s javnim ovlastima te obavlja i druge upravne i stručne poslove koji su posebnim zakonima i drugim propisima stavljeni u djelokrug upravne inspekcije.

U Odjelu upravne inspekcije ustrojavaju se:

10.1. Odsjek za inspekciju državne uprave

10.2. Odsjek za inspekciju lokalne i područne (regionalne) samouprave.

10.1. Odsjek za inspekciju državne uprave

Članak 35.

Odsjek za inspekciju državne uprave obavlja poslove upravne inspekcije u primjeni zakona i drugih propisa o ustrojstvu, djelokrugu i načinu rada tijela državne uprave i drugih državnih tijela, nadzor u provedbi zakona i drugih propisa o državnim službenicima i namještenicima, nadzor u provedbi općeg upravnog postupka, posebnih postupaka te uredskog poslovanja u tijelima državne uprave, drugim državnim tijelima i pravnim osobama s javnim ovlastima te obavlja i druge upravne i stručne poslove koji su posebnim zakonima i drugim propisima stavljeni u djelokrug upravne inspekcije.

10.2. Odsjek za inspekciju lokalne i područne (regionalne) samouprave

Članak 36.

Odsjek za inspekciju lokalne i područne (regionalne) samouprave obavlja poslove upravne inspekcije u primjeni zakona i drugih propisa o ustrojstvu, djelokrugu i načinu rada tijela jedinica lokalne samouprave i jedinica područne (regionalne) samouprave, nadzor u provedbi zakona i drugih propisa o službenicima i namještenicima u tijelima jedinica lokalne i područne (regionalne) samouprave, nadzor u provedbi općeg upravnog postupka, posebnih postupaka te uredskog poslovanja u tijelima jedinica lokalne i područne (regionalne) samouprave te obavlja i druge upravne i stručne poslove koji su posebnim zakonima i drugim propisima stavljeni u djelokrug upravne inspekcije.

11. Odjel za unutarnju reviziju

Članak 37.

Odjel za unutarnju reviziju neovisno i objektivno obavlja poslove unutarnje revizije Središnjega državnog ureda za upravu i ureda državne uprave u županijama, upozorava na nepravilnosti i neusklađenosti sa zakonskim i drugim propisima kojima je utvrđeno poslovanje i predlaže mjere za njihovo otklanjanje i mjere za unapređenje poslovanja.

Odjel ima savjetodavnu ulogu i daje objektivna stručna mišljenja u cilju poboljšanja poslovanja Ureda i ureda državne uprave, provjerava primjenu zakona i drugih propisa u obavljanju poslova Ureda i ureda državne uprave, provodi pojedinačne unutarnje revizije i ukazuje na uočene nepravilnosti u odnosu na pregledane aktivnosti te daje preporuke državnom tajniku u svrhu postizanja veće učinkovitosti i djelotvornosti rada Ureda i ureda državne uprave, izrađuje strateške i operativne planove revizije, izrađuje izvješća o obavljenoj unutarnjoj reviziji koja podnosi državnom tajniku, izrađuje periodična i godišnja izvješća o radu Ureda i ureda državne uprave s preporukama za poboljšanje poslovanja, surađuje sa Središnjom harmonizacijskom jedinicom Ministarstva financija, obavlja i druge poslove koji su mu stavljeni u nadležnost posebnim zakonom i drugim propisima.

12. Odjel za informatičke poslove

Članak 38.

Odjel za informatičke poslove i projekte strane pomoći obavlja stručne poslove koji se odnose na praćenje načina rada i korištenja sredstava rada te primjenu suvremenih metoda rada u državnoj upravi, a posebice primjenu računalnih i komunikacijskih sustava u radu te uvođenje novih tehnologija u radu Ureda i ureda državne uprave u županijama, surađuje sa Središnjim državnim uredom za e-Hrvatsku na razvoju informatizacije državne uprave, koordinira razvoj informacijskih sustava u uredima državne uprave u županijama, pruža korisnicima potporu u radu, razvija sadržaj web-stranica.

III. UPRAVLJANJE UREDOM

Članak 39.

Radom Ureda upravlja državni tajnik kojeg imenuje Vlada na prijedlog predsjednika Vlade.

Državni tajnik odgovoran je za svoj rad i rad Ureda predsjedniku Vlade.

Državni tajnik ima dva zamjenika koje imenuje i razrješava Vlada Republike Hrvatske na prijedlog državnog tajnika.

Zamjenici državnog tajnika nadležni su za odgovarajuće upravno područje iz nadležnosti Ureda za koje ih ovlasti državni tajnik, a za svoj rad odgovorni su državnom tajniku.

Radom sektora upravljaju načelnici sektora, koji su za svoj rad odgovorni državnom tajniku i zamjeniku državnog tajnika nadležnom za odgovarajuće upravno područje.

Radom odjela upravljaju načelnici odjela, koji su za svoj rad odgovorni državnom tajniku, nadležnom zamjeniku državnog tajnika i načelniku sektora u čijem se sastavu nalaze. Načelnici samostalnih odjela za svoj rad odgovorni su državnom tajniku i nadležnom zamjeniku državnog tajnika.

Radom Centra za stručno osposobljavanje i usavršavanje službenika upravlja voditelj s položajem načelnika sektora, koji je za svoj rad odgovoran državnom tajniku i nadležnom zamjeniku državnog tajnika.

Radom odsjeka upravljaju voditelji odsjeka, koji su za svoj rad odgovorni državnom tajniku, nadležnom zamjeniku državnog tajnika te načelniku sektora i načelniku odjela u čijem se sastavu nalaze.

Radom pododsjeka upravljaju voditelji pododsjeka koji su za svoj rad odgovorni državnom tajniku, nadležnom zamjeniku državnog tajnika te načelniku sektora, načelniku odjela i voditelju odsjeka u čijem se sastavu nalaze.

Radom Kabineta državnog tajnika upravlja tajnik kabineta, koji je za svoj rad odgovoran državnom tajniku i zamjenicima državnog tajnika.

Članak 40.

Kao stručno i savjetodavno tijelo, državni tajnik osniva Stručni kolegij. Stalni članovi stručnog kolegija su: državni tajnik, zamjenici državnog tajnika i načelnici sektora. Ostali službenici Ureda pozivaju se na sjednice stručnog kolegija po potrebi.

Članak 41.

Za raspravljanje o pojedinim pitanjima iz djelokruga Ureda, a osobito za utvrđivanje nacrta propisa, davanja mišljenja i prijedloga o značajnim pitanjima iz djelokruga Ureda, državni tajnik može osnovati stručne savjete odnosno radne grupe.

Odlukom o osnivanju stručnog savjeta odnosno radne grupe utvrdit će se njegov sastav, djelokrug i način rada.

IV. RADNO VRIJEME UREDA

Članak 42.

Ured radi u tijeku radnog dana u vremenu od 8.00 do 16.00 sati.

V. SLUŽBENICI I NAMJEŠTENICI UREDA

Članak 43.

Poslove i zadaće iz djelokruga Ureda, ovisno o vrsti, složenosti, stručnoj spremi i drugim uvjetima obavljaju službenici i namještenici raspoređeni na radna mjesta, sukladno propisima.

Okvirni broj državnih službenika i namještenika potrebnih za obavljanje poslova iz djelokruga Ureda, određuje se u tabelarnom prikazu koji je sastavni dio ove Uredbe.

VI. PRIJELAZNE I ZAVRŠNE ODREDBE

Članak 44.

Pitanja od značaja za rad Ureda koja nisu uređena ovom Uredbom uredit će se Pravilnikom o unutarnjem redu Ureda, a osobito broj potrebnih službenika i namještenika s naznakom njihovih osnovnih poslova i zadaća i stručnih uvjeta potrebnih za njihovo obavljanje, kao i njihove ovlasti i odgovornosti.

Državni tajnik Središnjeg državnog ureda za upravu će u roku od 30 dana od dana stupanja na snagu ove Uredbe donijeti Pravilnik o unutarnjem redu Ureda.

Članak 45.

Danom stupanja na snagu ove Uredbe prestaje važiti Uredba o unutarnjem ustrojstvu Središnjeg državnog ureda za upravu (»Narodne novine«, br. 11/2004, 106/2004, 21/2005, 144/2005, 131/2006 i 30/2008).

Članak 46.

Ova Uredba stupa na snagu danom objave u »Narodnim novinama«.

Klasa: 023-03/09-01/05

Urbroj: 5030106-09-1

Zagreb, 12. veljače 2009.

Potpredsjednica Vlade
i ministrica obitelji, branitelja i
međugeneracijske solidarnosti
Jadranka Kosor, dipl. iur., v. r.

TABELARNI PRIKAZ OKVIRNOG BROJA DRŽAVNIH SLUŽBENIKA I NAMJEŠTENIKA SREDIŠNJEG DRŽAVNOG UREDA ZA UPRAVU

Državni tajnik 1

|  |  |  |
| --- | --- | --- |
|  | UNUTARNJE USTROJSTVENE JEDINICE | Broj državnih službenika i namještenika |
| Rukovodeći državni službenici/ zamjenici državnog tajnika | | 2 |
| 1. | Kabinet državnog tajnika | 5 |
| 2. | Sektor za financijske i opće poslove | 1 |
| 2.1. | Odjel za financijske poslove | 1 |
| 2.1.1. | Odsjek za plan i analizu | 2 |
| 2.1.2. | Odsjek za računovodstvo | 2 |
| 2.1.3. | Pododsjek za riznicu | 2 |
| 2.2. | Odjel za kadrovske i opće poslove | 20 |
| 3. | Sektor za opću upravu | 1 |
| 3.1. | Odjel za upravni postupak i uredsko poslovanje | 4 |
| 3.2. | Odjel za političke stranke, zaklade, udruge i vjerske zajednice | 4 |
| 4. | Sektor za građanska stanja | 1 |
| 4.1. | Odjel za državne matice | 7 |
| 4.2. | Odjel za popise birača | 4 |
| 5. | Sektor za službenički sustav | 1 |
| 5.1. | Odjel za pravna pitanja službeničkog sustava | 4 |
| 5.2. | Odjel za ljudske potencijale u državnoj službi | 1 |
| 5.2.1. | Odsjek za upravljanje ljudskim potencijalima u državnoj službi | 5 |
| 5.2.2. | Odsjek za razvoj ljudskih potencijala u državnoj službi | 4 |
| 6. | Centar za stručno osposobljavanje i usavršavanje službenika | 1 |
| 6.1. | Odjel za razvoj programa izobrazbe | 5 |
| 6.2. | Odjel za organizaciju provedbe izobrazbe | 7 |
| 6.3. | Odjel za državni stručni ispit | 5 |
| 7. | Sektor za državnu upravu i Europsku uniju | 1 |
| 7.1. | Odjel za sustav i ustrojstvo državne uprave | 5 |
| 7.2. | Odjel za modernizaciju državne uprave i Europsku uniju | 4 |
| 8. | Sektor za lokalnu i područnu (regionalnu) samoupravu | 1 |
| 8.1. | Odjel za razvoj i nadzor lokalne i područne (regionalne) samouprave | 6 |
| 8.2. | Odjel za suradnju s međunarodnim organizacijama i integracijama i prekograničnu suradnju | 3 |
| 9. | Sektor za ljudska prava | 1 |
| 9.1. | Odjel za etiku | 5 |
| 9.2. | Odjel za nacionalne manjine | 6 |
| 10. | Odjel upravne inspekcije | 1 |
| 10.1. | Odsjek za inspekciju državne uprave | 6 |
| 10.2. | Odsjek za inspekciju lokalne i područne (regionalne) samouprave | 5 |
| 11. | Odjel za unutarnju reviziju | 4 |
| 12. | Odjel za informatičke poslove | 3 |
|  | Ukupno državnih službenika i namještenika | 140 |

Uredba, NN 21/2009-461